An dra - se dres e oa Artur Kabiten o soñjal en ur sellet ouzh ar pastis melen treuzwelus a oa en e werenn . Aet e oa Florence da gerc ' hat ur voutailhad dour bijnik er c ' hav , rak ne faote ket dezhi servijañ dour nitratet ar barrez d ' ur pratik nevez , ha pa vefe evit astenn ar pastis . Ma , ma , ma , en doa respontet Artur . Desket e vez bemdez . Abaoe abred kentaou e oa Artur o virviñ gant ar c ' hoant da zont da welet penaos e oa diabarzh an ostaleri . Un ti - ostaleri prenet gant ar saozon , soñjit ! Hag addigoret dec ' h . Aet e oa bremaik da gerc ' hat Lan C ' hloan da zont gantañ , mes Lan a oa da vont da ospital Karaez da welet ar medisin , an tañsion , Artur gaezh , an oad zo aze ivez , hag ar butun hag hili ar c ' hig sall . Setu war - dro unnek eur hanter en doa divizet ar C ' habiten mont e - unan en davarn . Kredit ac ' hanon pe na rit ket , ken enkrezet e oa o vont e - barzh ha ma oa ar wech kentañ ma oa aet en ur fouzhti e Brest , e - pad e goñje . Rak n ' ouzer ket , kaeñ . . . Un ostaleri dalc ' het gant ar saoz . . . Ken buan all e vije oblijet d ' evañ te . Ha se zo mat evit ar re glañv ; ar re o deus tañsion , lakaomp . Unan evel Lan C ' hloan , lakaomp . Pas unan yac ' h eveltañ . N ' en doa ket padet e enkrez , rak kenkent hag antreet en ti en doa anavezet war an estajerennoù ar voutailh hollvrudet leun gant an evaj produet gant Paul Ricard . Ha graet en doa ivez anaoudegezh gant Florence ; ha da ziwall ' zo , rak Florence - mañ n ' eo Florañs anezhi . Ret eo lâret un dra bennak evel Flâââwinz . Er mod - se e ra he gwaz , bepred . Sell , emedi o tont , gant an dour . Pozañ a ra ar voutailh dirak Artur : " Yec ' hed deoc ' h " , emezi ; desket un tamm brezhoneg ganti ivez . Mont a ra en tu all d ' an daol - gont , hag en em lakaat da gempenn ar gwer . Neuze ez eo ur skeudenn all a gemer plas hini Florence e eñvor Artur : hini Solañj , a oa a oad gant homañ e fin ar brezel p ' he doa kemeret an ostaleri - mañ . Chañs he doa bet ha chañs n ' he doa ket bet : he gwaz a oa bet ur c ' hoñversant oberiant etre 1941 ha 1944 , un tu bennak kostez Paris , ha mindrailhetenn un FTP n ' he doa ket laosket anezhañ da zispign ar grifoù espernet , setu e oa deuet an intañvez yaouank d ' en em staliañ amañ . Sañset e oa deus ar vro , Berrien pe Skrignak . Ma Doue , a soñj Artur , holl e taolemp selloù avius warni : ur vaouez yaouank yac ' h , hec ' h - unan en ostaleri - se . Hag an doare he doa da gemer harp war e orloc ' h ouzh ar c ' hontouer : pozañ a rae he divronn war an daol - gont , ha goude en em lede an hiviz evel ur golinetenn en - dro d ' an daou frouezh azv . Ne oa den ebet e - mesk paotred ar geriadenn dic ' houzvez diouzh liv begoù an divronn - se : mouk teñval , kazi du e oant . Ha kentoc ' h eget ar " petra ' po ? " kustum , he doa he mod da c ' hrougouzat : " Deus pehini ' po , Artur ? " hep bezañ jenet e mod ebet , hag eñ a vesteode : " ur bannac ' h gwin ruz " . Ne oa ket evel homañ ' vat , gant bronnoù itik ma tle an avel sil tremen etreze , kenkent ha ma ' c ' h a er - maez . Mes evit afer - se , ne oa aet hini ebet eus paotred ar barrouz e gwele Solañj : he gwalc ' h he doa bet gant he gwaz kentañ , moarvat . . . Neuze e teu soñj da Artur eus un darvoudig en doa graet un tamm trouz er c ' horn - mañ eus ar barrez ; an dra - hont a dremene un tammig goude ar brezel , da rageost 46 pe 47 , 47 kentoc ' h , rak fall - abominapl e oa bet an hañv 46 . Echu e oa an dornerezh ed , dastumet ar plouz , pemzektez a oa c ' hoazh da c ' hortoz a - raok krogiñ gant ar gwinizh - du , pa oa kouezhet warne ur frapad arnev . Abaoe kreisteiz e oa an dour bil o veuziñ an terouer , ha dont a rae tro - dro da Artur ar skeudoù kozh a oa deuet an deiz - se : Jañ Mari C ' hloan , Per Rumen , Yeun Garzuel , Per Vari Roparz , Marijan Kolkanap , Laou Fer . . . Petra ober , nemet lezel ar glav da gouezhañ , keda ? Ha setu a - greiz - tout ar c ' hure yaouank oc ' h antreal en ostaleri . Er c ' horn - mañ deus ar barrouz , n ' omp ket ken troet war ar relijion ha tud pinvidik traon ar barrouz ; un nebeud mat a familhoù protestant zo ouzhpenn . Evit afer - se n ' aomp ket da dufañ war ur beleg pa zeu da gomz ouzhimp . - Aotroù Kure , nag un amzer hiziv ! - Ya , emezañ en ur dorchañ e dal gant e vouchouer . ' Mechañs eo bet medet ha dornet an edoù ganeoc ' h ! Komz a reomp c ' hoazh deus an drevadoù , deus al labour a zo o c ' hortoz ac ' hanomp , ha neuze e ra dimp ur c ' hinnig . Soñjet en deus e vije mat mont da drugarekaat ar Werc ' hez betek ar Folgoet , evit ar mod ma eo bet echuet ar brezel , peogwir omp bev tout en ostaleri - mañ o kontañ kaoz , ha ret eo deomp mont da rentañ grasoù dehi a - benn an 8 a viz Gwengolo . - Dont a rafec ' h ganin , c ' hwi ? a c ' houlenn deus Yeun Garzuel . N ' en deus ket bet chañs . - Allas , aotroù Kure , me zo protestant ! a respont Yeun . M ' en dije ranket ar beleg yaouank lonkañ un touseg en vev , n ' en dije ket bet un aer doñjeretoc ' h . Aet eo kuit Yeun Garzuel ha Per Rumen neuze , sed e oamp etre katoliked , mes yenaet e oa bet an ostaleri en un taol . Ha setu Solañj o klask adlañsañ ar gaoz : - Deus pehini ' po , aotroù Kure ? Ret eo lâret e oa war he zu mat , Solañj ; er mod - se e lâremp , bepred , ni ar baotred . Gant an amzer tomm ha toufus a oa bet e - pad an deiz n ' he doa ket kalz a dra dindan he brozh , ha chomet e oa digor ur bouton muioc ' h evit kustum c ' hoazh . Bravat pladad frouezh a oa dispaket dirak daoulagad ar c ' hure yaouank . - Jezabel ! a vlej hemañ neuze . Jezabel , hag a oa ken drouk ken e nac ' has ar chas debriñ he daouarn ! Hag e tilamm er - maez eus an ostaleri , ha timat o c ' haloupat dindan ar barr . Skodeoget - holl e oamp . - Jezekel ? Pesort Jezekel ? - Ijabel ! Lâret en deus Izabel ! - Hag a zeue ar chas da zebriñ en he dorn ! Chomet e oamp e - pad pell da sevel ur romant : aet e oa ar c ' hure yaouank da veleg abalamour d ' ur plac ' h yaouank , Ijabel Jezekel moarvat , hag a soursie deus chas . Ha Solañj he doa degaset soñj dezhañ deus an Izabel - se . A , Solañj . . . . - Flâââwinz ! Emañ Artur dirak e vanne Ricard en - dro . Pemp ploaz ha daou - ugent zo tremenet abaoe . D ' ar c ' houlz - se ec ' h eve gwin ruz . . .